წყალიკრეფია
წყალიკრეფია (ლათ. Aquilegia) — მრავალწლოვან ბალახოვან მცენარეთა გვარი ბაიასებრთა ოჯახისა. ფოთლები სამმაგრთულია. ყვავილები სწორი, დიამეტრით 2–5 სმ, მრავალნაირი ფერის, ხშირად მარტოული, თავდახრილი; გვირგვინის ფურცლები წაგრძელებულია ღრუ სწორ ან მოღუნულ დეზებად. ნაყოფი მრავალფოთლურაა. ცნობილია 70-მდე სახეობა. გავრცელებული არიან ჩრდილოეთ ნახევარსფეროს ზომიერად თბილ და ტროპიკულ ოლქებში. საქართველოში გვხვდება სამი სახეობა, რომელთაგან ორი ენდემურია: კოლხური წყალიკრეფია (A. colchica) — იმერეთში, გეგის წყალიკრეფია (A. gegica) — აფხაზეთში; მესამე სახეობა — Aquilegia olympica გავრცელებულია თითქმის მთელ საქართველოში. იზრდებიან ქვედა და შუა სარტყლის ტყეებში, ღია ფერდობებსა და კირქვიანებზე, სუბალპურ მდელოებსა და მაღალბალახეულობაში, ზოგჯერ ალპურ სარტყელშიც, მყინვარებთან ახლოს, ზღვის დონიდან 3500 მეტრამდე. ყველა სახეობა დეკორატიულია; ცნობილია ჯიშები გრძელი სწორი დეზებით, მრავალნაირად შეფერილები, ხშირად ორყვავილიანები, ბუთხუზა ან ძალიან დიდი (დიამეტრით 8 სმ-მდე) ყვავილებით. ყველა წყალიკრეფია კარგი თაფლოვანი მცენარეა.